钦定古今图书集成/方舆汇编/职方典/第1498卷 > 《妙光寺记》元·欧阳元
## 钦定古今图书集成/方舆汇编/职方典/第1498卷 > 《妙光寺记》元·欧阳元

至顺二年辛未，姚安路总管高侯归自京师，既奉命
陞州为路，宣授《明珠》虎符。退自感激，荷国厚恩，蔑以
报称。乃捐己赀，即私第之里，缮修妙光报恩禅寺。面
势冈陵，占胜林石。中建宝殿，像释迦文佛，旁绕两庑，
外施三门，以及丈室禅房，具以法式。又割上腴若干，
以饭四方之僧，命之朝夕梵呗，祝釐皇家。月吉望日，
侯洁斋至寺，率众围绕，庆赞作礼，白佛：“祈皇帝寿，永
锡民福。”此寺之所由作也。是山昔无泉饮，得庆禅师
住山，以锡杖卓于岩谷之阴而泉涌焉，故来请记。昔
者先王之制，于五方之民，修其教不易其俗，齐其政
不易其宜。是故列国之风，豳之农桑；秦之车马，陈之
巫觋。歌舞采诗之官，归献于王，诏于“太师，列于乐官，
王时巡则陈而观之”，岂必皆有所美刺哉？今夫云南
之事，佛俗有所从受也。然而佛之于云南，有足以助
时君之化理，其来亦非一日也。彼其沉毅悍鸷之性，
一旦归于清净慈俭之宗，此盖威武之所不能屈，教
化之所未易渐。而净名之徒，深居寡言，衣坏食淡，合
掌趺坐，伏而扰之，若不劳馀力焉，亦岂小补之哉？世
祖皇帝自征氐羌归，乃表异释氏，隆其师资，至于宫
室服御，副于乘舆，盖有以察其风俗之宜，因以为制
远之术焉。顾世之人不足以喻此也。然则兹寺之建，
不独专事于祝釐，可以为报恩也。侯名明胜，国高升
泰九世孙。有惠爱于姚安，其民甚德之云。